**25. OKTOBER:**

**DAN SUVERENOSTI**

**IN**

**ODHOD ZADNJIH ENOT TER VOJAKOV JLA Z OZEMLJA**

**REPUBLIKE SLOVENIJE**

Demokratični procesi v Sloveniji, ki so se začeli v drugi polovici 80. let 20. stoletja, so svoj vrh dosegli 25. junija 1991 s sprejetjem Deklaracije ob neodvisnosti Slovenije in Temeljne ustavne listine o samostojnosti in neodvisnosti Slovenije v slovenski skupščini.

Omenjenim procesom so močno nasprotovali v vrhu Oboroženih sil SFRJ Jugoslavije. 26. junija, v času, ko so povsod po Sloveniji potekale proslave ob nastanku nove države, so iz nekaterih primorskih vojašnic (Ilirska Bistrica, Pivka) že odšle posamezne enote JLA proti mejnim prehodom z Italijo in med premikom teh enot so bili izstreljeni tudi prvi streli. Pripadnikom JLA so nasproti stali pripadniki slovenske TO, milice, Civilne zaščite in nekaterih drugih civilnih struktur. Spopadi, ki so terjali tudi življenja, tako na zvezni kot slovenski strani in med civilisti, so prenehali 4. julija, ko so se enote JLA začele umikati v svoje matične vojašnice v Sloveniji in sosednji Hrvaški.

Sledila so pogajanja na Brionih, kjer so ob prisotnosti predstavnikov Evropske skupnosti predstavniki obeh v vojno vpletenih strani sprejeli t. i. Brionsko deklaracijo. 10. julija 1991 je slovenska skupščina deklaracijo potrdila z veliko večino. Poleg tega je sprejela tudi sklep, naj se jugoslovanskim republikam in federaciji predlaga umik JLA iz Slovenije. V želji, da se krizne razmere rešijo mirno, je dva dni pozneje Brionsko deklaracijo potrdilo tudi Predsedstvo SFRJ. 18. julija 1991 je Predsedstvo SFRJ sprejelo odlok o umiku poveljstev, enot in ustanov JLA, ki so bili nameščeni na ozemlju Republike Slovenije. Da bi se zadovoljili tudi tisti, ki so še upali na ohranitev celovitosti Jugoslavije, je sklep govoril o začasnem ukrepu, ki bi veljal do definitivnega dogovora glede njene prihodnosti. V odloku je bilo določeno, da naj bi do umika enot JLA prišlo v treh mesecih, tj. do 18. oktobra 1991. Ukaz za premestitev enot JLA je bil podpisan 25. julija. Premeščanje enot naj bi se začelo 27. julija in končalo 18. oktobra.

Zadnji akt vojne je tako predstavljal umik JLA z ozemlja Republike Slovenije. Ob podpisu Brionske deklaracije je prišlo do ustanovitve komisije, ki je dobila pooblastilo, da se z JLA pogaja o vseh podrobnostih njenega umika iz Slovenije ter o vrnitvi vojaške opreme eni in drugi strani. Člani pogajalske skupine so bili poleg vodje, namestnika sekretarja za ljudsko obrambo Mirana Bogataja, še Bogo Brvar, Dominik Grmek, Stane Praprotnik, Pavle Svete, Peter Zupan in Boris Žnidarič in so izhajali iz razširjene Koordinacijske skupine, ki je koordinirala delo civilnih struktur, Teritorialne obrambe in slovenske milice v času osamosvajanja Slovenije.Vodja pogajalcev na zvezni strani je bil generalpodpolkovnik Andrija Rašeta, sestava skupine pa se je občasno spreminjala. Pogajanja so potekala izmenično, tako v Sloveniji kot v Zagrebu in Beogradu. Pogovorov so se udeleževali tudi predstavniki Evropske skupnosti.

Stališče slovenske komisije je bilo, da mora umik zajeti vse kopenske sile JLA na ozemlju Slovenije ter vse sile jugoslovanskega vojnega letalstva in protizračne obrambe, razen dela, ki je bil nujen za enotnost nadzora nad zračnim prostorom.

Umik enot JLA je bil v polnem teku že konec julija. Težave pri umiku enot JLA iz Slovenije so predstavljali vse bolj siloviti spopadi na Hrvaškem v istem času. Hrvaška je prepovedala premike vojaških konvojev z orožjem in opremo čez njeno ozemlje, zato je precej vojaške opreme JLA obtičalo na slovenskih železniških postajah. Zaradi nezmožnosti uporabe hrvaških prometnih komunikacij je JLA načrtovala umik zadnjega dela svojih enot iz Slovenije čez Italijo oziroma preko tržaškega pristanišča v luko Bar. Slovenska stran je zagovarjala idejo, da se enote JLA umaknejo čez koprsko pristanišče. Odločeno je bilo tudi, da se s pripadniki JLA, ki bi na ozemlju Slovenije ostali po 18. oktobru, ravna skladno s postopki, ki so bili v zakonih predvideni za ravnanje s pripadniki oboroženih sil tujih držav.

Z bližajočim se 18. oktobrom je postajalo vse bolj jasno, da se JLA do dogovorjenega datuma ne bo umaknila z ozemlja Slovenije. Vzroki so bili predvsem zavlačevanje JLA in organizacijske težave. Dokončen dogovor o odhodu pripadnikov JLA iz Slovenije je bil sklenjen 18. oktobra. Predvideval je umik JLA prek Luke Koper. Med drugim je bilo zapisano, da se pripadniki JLA lahko umaknejo le z osebno oborožitvijo in opremo, in sicer v treh skupinah. Prva skupina naj bi štela najmanj 50 odstotkov pripadnikov JLA, ki so bili na ozemlju Republike Slovenije. Določeno je bilo, da bi se ta skupina umaknila najpozneje dva dni po podpisu dogovora oziroma do 21. oktobra do 7. ure. Po dogovoru naj bi se preostali skupini umaknili najpozneje do 25. oktobra.

Operativno akcijo dokončnega odhoda pripadnikov JLA iz Slovenije je vodila posebna skupina, operativno poveljstvo, kateremu je načeloval Boris Žnidarič, takratni namestnik poveljnika slovenske milice in pomočnik republiškega sekretarja za notranje zadeve. Operativno poveljstvo je imelo svoj štab v upravnih prostorih Luke Koper. V operativni akciji so sodelovali pripadniki izolskega Območnega štaba TO, 30. razvojne skupine, posebne enote milice iz Kopra, specialne enote Sekretariata za notranje zadeve, kriminalistične službe takratne UNZ Koper, Varnostno informativne službe in varnostne službe Luke Koper. Sodelovali so tudi pripadniki prometne milice, ki so spremljali in skrbeli za primerno zavarovanje pripadnikov JLA na poti od njihove izhodiščne vojašnice do koprskega pristanišča.

Odhod pripadnikov JLA se je začel 21. oktobra, ko so se vkrcali na šolsko ladjo Galeb. Scenarij odhoda je bil za vse enote JLA enak. Vsak transport proti Luki Koper je moral biti najavljen in moral je pridobiti dovoljenje najmanj šest ur pred odhodom pri Republiškem centru za obveščanje. Prav tako so se morala najaviti Luški kapetaniji Koper najmanj šest ur pred vstopom v slovenske teritorialne vode plovila, s katerimi je potekal umik pripadnikov JLA. Po prihodu posamezne enote v koprsko pristanišče je vodja operativnega poveljstva Žnidarič z vsakim poveljnikom enote opravil razgovor, v katerem ga je seznanil s pravili, ki jih morajo pripadniki JLA upoštevati. Šolska ladja Galeb je v slovenske ozemeljske vode priplula okoli šeste ure zjutraj. Nanjo se je vkrcalo 1130 pripadnikov JLA.

Naloga pripadnikov TO, katerih delo je koordiniral podpolkovnik Vereš, je bila usmerjena predvsem v pregled opreme in oborožitve, ki so jo nameravali pripadniki JLA vzeti s seboj. Pri tem so se nekatere manjše nedoslednosti JLA dopuščale. Večje nedoslednosti glede opreme in oborožitve pa so pripadniki TO sankcionirali. Pri tem je prišlo tudi do napetosti, ki pa niso prerasle v resnejši incident. Pripadniki 30. razvojne skupine so opravljali nalogo zavarovanja prostora, kjer so se izvajali pregledi pripadnikov JLA in njihovo vkrcavanje na ladje, ter varovanje oseb, ki so izvajale preglede. Za to nalogo je bila oblikovana posebna skupina, katere pripadniki so bili nabrani iz različnih enot 30. razvojne skupine.

Galeb je koprsko pristanišče zapustil nekaj minut pred poldnevom. Tega dne je prišlo tudi do resnejšega incidenta, ko je v slovenske ozemeljske vode skupaj s šolsko ladjo Galeb vplula ladja Jugoslovanske vojne mornarice Koper, ki pa je kasneje zapustila slovenske ozemeljske vode. V času, ko je bila ladja v slovenskih ozemeljskih vodah, so pripadniki milice ustavili vse konvoje, ki so bili na poti v koprsko pristanišče.

22. oktobra je pet minut čez enajsto s trajektom Sveti Štefan zapustilo Slovenijo 300 pripadnikov JLA. Na trajekt je bilo vkrcanih tudi 31 vozil. Tudi ta dan je prišlo do incidenta. Skoraj hkrati s trajektom je v slovenske ozemeljske vode nenapovedano zaplul patruljni čoln PČ 136. Iz slovenskih vod je odplul po petnajstih minutah pogajanj in ostrih zahtev, ki jih je postavila slovenska stran.

24. oktobra je v koprsko pristanišče ponovno vplula šolska ladja Jugoslovanske vojne mornarice Galeb. Nanjo se je vkrcalo 1200 pripadnikov JLA. Razen nekaj manjših incidentov je umik pripadnikov JLA potekal mirno in hitro.

25. oktobra 1991 sta v koprsko pristanišče najprej vpluli dve ladji. Poleg že znanega Svetega Štefana še večnamenska pomožna ladja PO 92 ugor. Slednji sprva ni bilo dovoljeno vplutje v pristanišče, saj njena posadka ni želela pokriti topa. Ladji sta iz pristanišča odpeljali 76 nebojnih vozil. Okoli 18. ure je v koprskem pristanišču pristal še malteški trajekt Venus, na katerega naj bi se vkrcali preostali pripadniki JLA. Ta dan je precej častnikov in podčastnikov JLA v koprsko pristanišče prispelo s svojimi osebnimi vozili. Boris Žnidarič je predlagal, da se osebni avtomobili vkrcajo na trajekt pred vojaškimi. Predlog je bil sprejet in zaradi omejenega prostora na trajektu je ostalo na pristaniški ploščadi večje število vojaških vozil in tehnike. Sicer pa se pripadnikom JLA ni mudilo z vkrcanjem, zato je ob 23. uri vodja operativnega poveljstva Žnidarič v pogovoru z generalom Pavlovom odločno zahteval, naj slednji zagotovi, da se bodo vojaki v roku 15 minut vkrcali na ladjo. Sledili so še pozivi pripadnikom JLA prek megafona in ti so nato pospešili vkrcavanje. Petnajst minut pred polnočjo so na ladji Venus zaprli vrata. Ker je ladja plula pod tujo zastavo, lahko rečemo, da so pripadniki JLA zapustili Slovenijo v dogovorjenem roku, čeprav je ladja zapustila slovenske ozemeljske vode 26. oktobra nekaj minut po polnoči.